পোস্তার ভেঙে–পড়া বিবেকানন্দ উড়ালপুল তৈরির সময় আই আর সি (‌ইন্ডিয়ান রোডস কংগ্রেস)‌ কোড যথাযথ মানা হয়েছিল কি না দেখতে হবে। ২০১৪–১৫ সালের সর্বশেষ আই আর সি কোডে উড়ালপুল তৈরির জন্য একটা গাইডলাইন আছে। এক্ষেত্রে প্রতিটি ধাপে তা মেনে চলা হয়েছিল কি না, তা খতিয়ে দেখা উচিত। উড়ালপুল তৈরির একেবারে প্রথম ধাপ মাটি পরীক্ষা থেকে ভিত গড়া, নকশা বানানো, পিলার ও গার্ডার দেওয়া, বিয়ারিং দেওয়া, টান ও চাপের পরিমাপ কত হওয়া উচিত, গতি কত হবে— সবই আই আর সি–র গাইডলাইনে বলা আছে। নির্মীয়মাণ উড়ালপুলের ক্ষেত্রে আই আর সি কোডের কোনও পরিবর্তন হলেও সেই অনুযায়ী উড়ালপুলে তা প্রয়োগ করতে হবে। আই আর সি কোডে কোনও গোলমাল হলে উড়ালপুল ভেঙে পড়ার আশঙ্কা থাকে। সময়ের সঙ্গে সঙ্গে আই আর সি কোডের পরিবর্তন হয়। সর্বশেষ ২০১৪–১৫ সালের আই আর সি কোড রয়েছে। উড়ালপুলের সব ক্ষেত্রেই সেই কোড মেনে চলা উচিত। এরই পাশাপাশি কোনও উড়ালপুল তৈরির সময় প্রতিটি পর্যায়েই যেন সেই ব্রিজের স্থায়িত্ব ঠিক থাকে, সে ব্যাপারেও সজাগ দৃষ্টি রাখা দরকার। নির্মাণের সময়েও যেন উড়ালপুল যথাযথ থাকে, সে ব্যাপারে প্রতি ধাপেই পরীক্ষা করতে হবে। এমনিতে কোনও ব্রিজ বা সেতু তৈরি করতে বেশ কয়েক বছর সময় লাগতে পারে। দ্বিতীয় হুগলি সেতু তৈরি করতে ২০ বছর সময় লেগেছিল। কিন্তু নির্মাণের সময় প্রতিটি ধাপেই ব্রিজটি যেন পোক্ত থাকে, তা দেখতে হবে। এক্ষেত্রেও আই আর সি–র স্পষ্ট গাইডলাইন রয়েছে, তা মেনে চলতে হবে। পাশাপাশি কোনও সেতু ভেঙে পড়লে তার নির্মাণগত এবং যান–চলাচল সংক্রান্ত গোলমাল থাকতে পারে। তবে সেতু তৈরির সময় অবশ্যই ‘‌সেফটি অডিট’‌ করার প্রয়োজন। সেই ‘‌সেফটি অডিট’‌ রিপোর্ট অনুযায়ী সেতু নির্মাণ করতে হবে। বিশেষত কোনও ঘনবসতিপূর্ণ এলাকায় উড়ালপুল তৈরির সময় সেফটি রিপোর্টে কী উল্লেখ আছে, তা যথাযথভাবে খতিয়ে দেখে তা তৈরি করতে হবে। এক্ষেত্রে তেমনটা মানা হয়েছিল কি না তা দেখা উচিত। বিশেষত সেতু তৈরির সময় তার নিচে দিয়ে যান–চলাচল নিয়ন্ত্রণ করা থাকলে এত প্রাণহানি হয়ত হত না। সেতু তৈরির একেবারে ভিত তৈরি থেকে নির্মাণকাজের বিভিন্ন ধাপে কোথাও কোনও সমস্যা ছিল কি না তা দেখা উচিত। পাশাপাশি নির্মীয়মাণ সেতুর নকশায় কোনও গোলমাল থাকলে তা হঠাৎই ভেঙে পড়তে পারে। তবে সব ক্ষেত্রেই প্রতিটি পদক্ষেপই আই আর সি–র নির্দেশাবলি মেনে করতে হবে।